EUROPA-PARLAMENTETS OG RÅDETS AFGØRELSE (EU) 2019/1798

af 14. oktober 2019

om udpegelse af den europæiske chefanklager for Den Europæiske Anklagemyndighed

EUROPA-PARLAMENTET OG RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde,

under henvisning til Rådets forordning (EU) 2017/1939 af 12. oktober 2017 om gennemførelse af et forstærket samarbejde om oprettelse af Den Europæiske Anklagemyndighed (»EPPO«) (1), særlig artikel 14,

under henvisning til Rådets gennemførelsesafgørelse (EU) 2018/1696 af 13. juli 2018 om reglerne for det udvælgelsespanels funktionsmåde, der er omhandlet i artikel 14, stk. 3, i forordning (EU) 2017/1939 om gennemførelse af et forstærket samarbejde om oprettelse af en europæisk anklagemyndighed (»EPPO«) (2),

under henvisning til Rådets afgørelse (EU) 2018/1275 af 18. september 2018 om udpegelse af medlemmerne af det udvælgelsespanel, der er omhandlet i artikel 14, stk. 3, i forordning (EU) 2017/1939 (3),

under henvisning til den endelige liste over kandidater, som udvælgelsespanelet opstillede den 4. februar 2019 i overensstemmelse med gennemførelsesafgørelse (EU) 2018/1696 med henblik på udpegelse af den europæiske chefanklager for Den Europæiske Anklagemyndighed, og

ud fra følgende betragtninger:

(1) Den Europæiske Anklagemyndighed (EPPO) blev oprettet ved forordning (EU) 2017/1939. Kommissionen har ansvaret for oprettelsen og den indledende administrative drift af EPPO, indtil EPPO har kapacitet til at gennemføre sit eget budget.

(2) Den europæiske chefanklager er øverste chef for EPPO og tilrettelægger EPPO's arbejde, leder dens virksomhed og træffer afgørelser i overensstemmelse med forordning (EU) 2017/1939 og EPPO's forretningsorden. EPPO's kollegium består af den europæiske chefanklager og én europæisk anklager pr. medlemsstat.

(3) I overensstemmelse med artikel 120, stk. 2, andet afsnit, i forordning (EU) 2017/1939 påtager EPPO sig de efterforsknings- og retsforfølgningsmæssige opgaver, som tildeles den ved nævnte forordning, fra en dato, som fastsættes ved en afgørelse truffet af Kommissionen efter forslag fra den europæiske chefanklager, når EPPO er blevet oprettet.

(4) Det er derfor nødvendigt at udpege den første europæiske chefanklager for EPPO efter fælles overenskomst mellem Europa-Parlamentet og Rådet.

(5) Et stillingsopslag for stillingen som europæisk chefanklager som midlertidigt ansat i lønklasse AD 15 blev offentliggjort i Den Europæiske Unions Tidende den 19. november 2018 (4).

(6) I gennemførelsesafgørelse (EU) 2018/1696 fastlægges reglerne for det udvælgelsespanels funktionsmåde, der er omhandlet i artikel 14, stk. 3, i forordning (EU) 2017/1939 (»reglerne for udvælgelsespanelets funktionsmåde«).

(7) I overensstemmelse med regel VII, punkt 1, første stykke, i reglerne for udvælgelsespanelets funktionsmåde har udvælgelsespanelet opstillet en endelig liste på tre kandidater og begrundet udvælgelsen af kandidaterne til den endelige liste i breve sendt til Europa-Parlamentet og Rådet henholdsvis den 4. februar 2019 og 14. februar 2019. Europa-Parlamentet og Rådet bør efter fælles overenskomst udpege en af de udvalgte kandidater som europæisk chefanklager. I overensstemmelse med regel VII, punkt 1, andet stykke, i reglerne for udvælgelsespanelets funktionsmåde har udvælgelsespanelet rangordnet kandidaterne i forhold til deres kvalifikationer og erfaring. En sådan rangordning er udtryk for panelets prioritering og er ikke bindende for Europa-Parlamentet og Rådet.

(8) Den 26. februar 2019 gav de tre udvalgte kandidater møde for Europa-Parlamentets Udvalg om Borgernes Rettigheder og Retlige og Indre Anliggender og for Europa-Parlamentets Budgetkontroludvalg. Den 7. marts 2019 besluttede Europa-Parlamentets formandskonference, at Europa-Parlamentets kandidat er Laura Codruța KÖVESI, og denne holdning blev bekræftet på ny den 18. juli 2019.

(9) Den 20. februar 2019 skred Komitéen af Faste Repræsentanter for Medlemsstaternes Regeringer (Coreper) i overensstemmelse med den interne procedure, den havde godkendt den 15. februar 2019, til en vejledende afstemning for at fastlægge Rådets holdning med henblik på drøftelserne med Europa-Parlamentets repræsentanter. Efter disse drøftelser gav Coreper den 19. september 2019 sin støtte til, at Laura Codruța KÖVESI udpeges til europæisk chefanklager.

(10) Den europæiske chefanklager for EPPO udpeges efter fælles overenskomst mellem Europa-Parlamentet og Rådet for en syvårig periode, der ikke kan forlænges, fra nærværende afgørelses ikrafttrædelsesdato.

(11) Der blev efter fælles møder mellem de forhandlingsdelegationer, som hver af de to institutioner havde udpeget, nået en fælles overenskomst mellem Europa-Parlamentet og Rådet vedrørende udpegelsen af den europæiske chefanklager.

(12) Begge institutioner har ved udpegelsen af Laura Codruța KÖVESI vurderet kandidaternes respektive meritter under hensyntagen til den begrundelse, som udvælgelsespanelet har givet —

VEDTAGET DENNE AFGØRELSE:

Artikel 1 Laura Codruța KÖVESI udpeges herved til den europæiske chefanklager for EPPO som midlertidigt ansat i lønklasse AD 15 for en syvårig periode, der ikke kan forlænges, fra den 31. oktober 2019.

Artikel 2 Denne afgørelse træder i kraft på tredjedagen efter offentliggørelsen i Den Europæiske Unions Tidende.

Udfærdiget i Luxembourg, den 14. oktober 2019. På Europa-Parlamentets vegne D. M. SASSOLI Formand På Rådets vegne T. TUPPURAINEN Formand

(1) EUT L 283 af 31.10.2017, s. 1.

(2) EUT L 282 af 12.11.2018, s. 8.

(3) EUT L 238 af 21.9.2018, s. 92.

(4) EUT C 418 A af 19.11.2018, s. 1.